“หุ้นเอเชีย” เปิดผันผวน หลังจีนเปิดดัชนี PMI ก.ค. 53.8% ต่ำคาด
“ตลาดหุ้นเอเชีย” เปิดผันผวน นักลงทุนซึมซับข้อมูลเศรษฐกิจจีนที่อ่อนแอ หลังตัวเลขดัชนี PMI ภาคการผลิตเดือนก.ค. อยู่ที่ 53.8% หดตัวลง และดัชนี PMI ภาคบริการชะลอตัวลง
“ตลาดหุ้นเอเชีย” เปิดผันผวน นักลงทุนซึมซับข้อมูลเศรษฐกิจจีนที่อ่อนแอ หลังตัวเลขดัชนี PMI ภาคการผลิตเดือนก.ค.อยู่ที่ 53.8% หดตัวลง และดัชนี PMI ภาคบริการชะลอตัวลง
1 ส.ค. 2565

ผู้สื่อข่าวรายงานว่า ตลาดหุ้นเอเชียเปิดผันผวนเช้านี้ เนื่องจากนักลงทุนซึมซับข้อมูลเศรษฐกิจจีนที่อ่อนแอ โดยสำนักงานสถิติแห่งชาติจีน (NBS) กล่าวว่า ดัชนีผู้จัดการฝ่ายซื้อ (PMI) ภาคการผลิตเดือนก.ค.หดตัวลง และดัชนี PMI ภาคบริการชะลอตัวลง ซึ่งบดบังปัจจัยบวกจากตลาดหุ้นสหรัฐที่ปิดพุ่งขึ้นเมื่อวันศุกร์ที่ผ่านมา (29 ก.ค.65)
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,813.82 จุด เพิ่มขึ้น 12.18 จุด หรือ +0.04%, ดัชนี HSI ตลาดหุ้นฮ่องกงเปิดวันนี้ที่ 20,026.60 จุด ลดลง 129.91 จุด หรือ -0.64% และดัชนี SSE Composite ตลาดหุ้นจีนเปิดวันนี้ที่ 3,246.62 จุด ลดง 6.62 จุด หรือ -0.2%
โดยสำนักงานสถิติแห่งชาติจีน (NBS) เผยเมื่อวานนี้ (31 ก.ค.65) ว่า ดัชนีผู้จัดการฝ่ายซื้อ (PMI) ภาคการผลิตอยู่ที่ระดับ 49 ในเดือนก.ค. ซึ่งลดลงจาก 50.2 ในเดือนมิ.ย.
ส่วนดัชนี PMI ภาคบริการอยู่ที่ระดับ 53.8 ในเดือนก.ค. ซึ่งลดลงจาก 54.7 ในเดือนมิ.ย. โดยตัวเลขที่อยู่เหนือระดับ 50 บ่งชี้ถึงการขยายตัว ส่วนตัวเลขที่ต่ำกว่าระดับดังกล่าวบ่งชี้ถึงการหดตัว
ทั้งนี้ กิจกรรมภาคการผลิตของจีนในเดือนก.ค. หดตัวมากกว่าที่คาดการณ์ไว้ เนื่องจากการแพร่ระบาดระลอกใหม่ของโรคโควิด-19 และแนวโน้มที่ซบเซาทั่วโลกซึ่งบั่นทอนผู้ผลิตจีน หลังกิจกรรมภาคการผลิตเพิ่งขยายตัวเป็นครั้งแรกในรอบ 4 เดือนเมื่อเดือนมิ.ย. เพราะจีนผ่อนปรนมาตรการล็อกดาวน์
ขณะที่นักลงทุนยังจับตาดัชนีผู้จัดการฝ่ายจัดซื้อ (PMI) ภาคการผลิตเดือนก.ค. จากไฉซิน โดยคาดว่าจะลดลงมาอยู่ที่ระดับ 51.5 จากระดับ 51.7 ในเดือนมิ.ย.
สำหรับตลาดยังจับตาข้อมูลเศรษฐกิจหลายรายการในวันนี้ โดยเกาหลีใต้เตรียมเปิดเผยดุลการค้าเดือนก.ค. ขณะที่อินโดนีเซียเปิดเผยอัตราเงินเฟ้อเดือนก.ค. และเยอรมนีเปิดเผยยอดค้าปลีกเดือนมิ.ย. นอกจากนี้ เอสแอนด์พี โกลบอลจะเปิดเผยดัชนีผู้จัดการฝ่ายจัดซื้อ (PMI) ภาคการผลิตเดือนก.ค.ของหลายประเทศ รวมถึงออสเตรเลีย อังกฤษ ฝรั่งเศส เยอรมนี อียู และสหรัฐ